เฝ้าระวังสถานการณ์ฝนเพิ่มขึ้นในภาคใต้ช่วงวันที่ 9-16 ธันวาคมนี้ พร้อมสั่งโครงการชลประทานรับมือสถานการณ์ใกล้ชิด
นายประพิศ จันทร์มา อธิบดีกรมชลประทาน เปิดเผยว่า ตามที่ศูนย์บริหารจัดการน้ำส่วนหน้าในพื้นที่ภาคใต้ กองอำนวยการน้ำแห่งชาติ ติดตามสภาพอากาศและสถานการณ์น้ำในพื้นที่ภาคใต้ พบว่า ช่วงวันที่ 9 – 11 ธันวาคมนี้ บริเวณความกดอากาศสูงกำลังแรงแผ่ลงมาปกคลุมบริเวณประเทศไทยตอนบน ทำให้ลมตะวันออกเฉียงเหนือที่พัดปกคลุมบริเวณภาคใต้และอ่าวไทยมีกำลังแรง ส่วนแนวร่องฝนจะเลื่อนลงไปพาดผ่านบริเวณประเทศมาเลเซีย ส่งผลให้ภาคใต้มีฝนตกเล็กน้อยถึงปานกลาง กับมีฝนตกหนักได้ในบางแห่ง ทั้งนี้จะมีน้ำทะเลหนุนสูงในช่วงประมาณ 12.00 น 14.00 น. โดยเฉพาะพื้นที่ลุ่มต่ำ บริเวณปากแม่น้ำชายฝั่งจังหวัดสุราษฎร์ธานีและนครศรีธรรมราช ซึ่งอาจส่งผลให้ระดับในแม่น้ำและอ่างเก็บน้ำเพิ่มมากขึ้น โดยมีอ่างเก็บน้ำที่มีความเสี่ยง สำหรับในช่วงวันที่ 13-16 ธันวาคมนี้ หย่อมความกดอากาศต่ำกำลังแรงที่ปกคลุมบริเวณเกาะบอร์เนียวจะเคลื่อนเข้าใกล้ชายฝั่งประเทศมาเลเซีย ประกอบกับมรสุมตะวันออกเฉียงเหนือที่พัดปกคลุมอ่าวไทย ภาคใต้ และทะเลอันดามันมีกำลังปานกลาง ตลอดช่วง ทำให้บริเวณภาคใต้ตอนล่างมีฝนเพิ่มขึ้นและมีฝนตกหนักบางแห่ง ซึ่งอาจทำให้เกิดน้ำท่วมฉับพลันและน้ำป่าไหลหลากได้ ได้กำชับไปยังโครงการชลประทานในพื้นที่เสี่ยง ให้เฝ้าระวังและติดตามสถานการณ์น้ำท่าและสภาพอากาศ เพื่อนำมาบริหารจัดการน้ำให้สอดคล้องกับสถานการณ์และอยู่ในเกณฑ์ที่กำหนด โดยใช้ระบบชลประทานให้เกิดประโยชน์สูงสุด พิจารณาปรับการระบายน้ำให้ส่งผลกระทบต่อพื้นที่ท้ายน้ำให้น้อยที่สุด พร้อมเน้นย้ำให้แจ้งเตือนพื้นที่ด้านท้ายก่อนการระบายน้ำทุกครั้ง เพื่อลดความเสียหายที่จะเกิดกับประชาชน